Peter Skaarup (DF), 2002-05-23:
I valgkampen op til folketingsvalget den 20. november sidste år lagde vi i Dansk Folkeparti afgørende vægt på, at der straks efter valget skulle gennemføres markante ændringer i udlændingepolitikken.
Vi lovede, at vi ville være parat til at tage et medansvar, således at den store del af vælgerne, der mente, at der skulle ske sådanne markante stramninger,
også fik indflydelse på den politik, der blev ført i Folketinget.
Den hidtil førte udlændingepolitik, som først og fremmest er tegnet af Socialdemokratiet og Det Radikale Venstre - vi har lige hørt, hvorfor det er gået galt -
var en ansvarsløs politik, og det er fortsat en ansvarsløs politik, man fører fra de to partiers side.
Den har haft en række negative konsekvenser for det danske samfund, og det vil tage lang tid at udbedre de skader, som de to partier har påført udlændingepolitikken og dermed borgerne her i landet.
Den store vækst i familiesammenføringerne og en markant stigning i antallet af tildelte statsborgerskaber har været konsekvensen af den politik, der er blevet ført.
En anden konsekvens har været store udgifter til udlændinge på social- og sundhedsområdet; det har været forringelse af folkeskolen i de større byer; det har været øget kriminalitet; en alvorlig mangel på boliger har vi oplevet.
Vi har måttet se, at der har været en stor og uacceptabel arbejdsløshed blandt udlændinge, og en manglende eller mislykket integration har været kendetegnende for landets politik.
Det var vores opfattelse, at regeringens oprindelige forslag ikke var tilstrækkelige til at afhjælpe de problemer, og vi indledte derfor nogle forhandlinger med regeringen om at udbedre forslagene med henblik på en række ændringer.
Under disse forhandlinger, vi så har haft, har vi set det som vores vigtigste opgave at sikre, at der blev skærpede betingelser for permanent opholdstilladelse, og det sker nu bl.a. ved, at udlændinge, der idømmes en ubetinget straf på 6 måneders fængsel, ikke kan få permanent opholdstilladelse før efter en karensperiode på 10 år.
Det er noget, som vi dog har fået støtte til af Socialdemokratiet.
Desuden stilles der krav om danskkundskaber på et passende niveau og om kendskab til danske samfundsforhold.
Et andet af Dansk Folkepartis hovedkrav i forbindelse med forhandlingerne var, at kommunernes pligt til at anvise nye flygtninge en bolig inden for 3 måneder blev afskaffet.
Kommunerne skal nu som konsekvens af aftalen vurdere, om der er andre boligsøgende, der har samme eller større behov for at få anvist en bolig.
Derudover har vi fået opfyldt en række ønsker, der hver for sig trækker i den rigtige retning.
Det handler om helbredstjek af udlændinge fra lande med høj forekomst af smitsomme sygdomme; det handler om intensivering af kampen mod ulovlig indvandring og menneskesmugling; det handler om analyser af de økonomiske konsekvenser og byrdefordelingen mellem stat og kommuner som følge af den fejlslagne politik, der har været, herunder også analyser af det pres, der må forventes i de kommende år som konsekvens af udlændingepolitikken.
Også reglerne om indfødsret er med i den aftale, der er indgået, og med ændringerne bliver der længere karensperiode, f.eks. i tilfælde af kriminalitet.
Der stilles krav om danskkundskaber; der stilles krav om, at der aflægges et løfte om troskab og loyalitet mod Danmark og dansk lovgivning.
Det er aftalt, at regeringen efter anmodning udarbejder notater om virkningen af udlændingepolitikken; løbende orienterer om arbejdet med bekæmpelse af ulovlig indvandring; hjemsender flygtninge, der ikke har ret til at opholde sig i Danmark.
Endelig er det aftalt, at regeringen i efteråret 2003 sammen med Dansk Folkeparti foretager en samlet vurdering af aftalen. Har den virket, jamen så er der ikke behov for ændringer.
Har den ikke virket, kan det være, der skal ske nogle justeringer, nogle ajourføringer på visse områder, sådan at vi sikrer, at vælgernes ønske rent faktisk bliver ført ud i livet, det ønske, der kom til udtryk november sidste år.
Den opfølgning af aftalen kan faktisk få meget stor betydning.
Den giver os mulighed for at rette og forbedre, hvis lovændringerne ikke er tilstrækkelige.
Vi vil derfor nøje følge det her med henblik på kommende lovrevisioner, der kan være brug for.
Vi skal allerede til efteråret diskutere integrationsindsatsen.
Det kan da godt være, at der vil være mulighed for, at vi kan forbedre integrationen, forbedre danskkundskaberne hos udlændinge i Danmark, hvis vi vel at mærke får stoppet tilstrømningen, for det er afgørende for, at vi også kan få integrationen til at foregå.
Den aftale, der er indgået, løser selvfølgelig ikke alle problemer, men en fejlslagen politik har fået lov til at udvikle sig alt for længe, og indgrebene kommer derfor også meget sent.
Vi kan derfor heller ikke hvile på laurbærrene.
Vi føler, at vi er nødt til at være opmærksom på, at yderligere lovindgreb kan blive nødvendige i fremtiden.
Men lige nu har vi opnået, at mange af Dansk Folkepartis krav er blevet til lovgivning og konkrete initiativer, og det er vi tilfredse med. Afslutningsvis skal jeg sige tak til ministeren, tak til regeringen og til regeringspartiernes ordførere for et fint samarbejde i forbindelse med det her.
Vi synes, vi har fået en fornuftig aftale, som vi er sikre på kommer til at virke.